
Sažetak_ 

U doba Austro-Ugarske ženska djeca bivaju ohrabrivana na obrazovanje ali 
samo do određene mjere. Naime, lokalno stanovništvo nije odobravalo ško¬ 
lovanje ženske djece, osobito muslimansko, a niti Monarhija nije bila sklona 
školovanim ženama, o čemu svjedoči i nastavni plan i program u kojemu 
dominiraju ručni rad i predmeti vezani za kućanstvo. Ovo nosi skrivenu po¬ 
ruku da kad se žensko dijete uda ne mora raditi, ako je učiteljica, rad joj se 


' Izv. prof. dr. sc. Snježana Šušnjara je izvanredna profesorica na Odsjeku za pedagogi¬ 
ju. Istraživački i nastavni interesi vezani su joj za povijest pedagogije i školstva, specijalnu 
pedagogiju, metodiku odgojnog rada, savjetodavni rad, temeljna nastavna umijeća, komu¬ 
nikaciju u nastavi i dr. Objavila je dvije knjige iz područja povijesti pedagogije i školstva i 
specijalne pedagogije; autorica je više znanstvenih i stručnih članaka te sudionica mnogih 
međunarodnih znanstvenih skupova. 

zakonski zabranjuje, osim ako nije udana za učiteija. ista se situacija nastaviia 
i u razdobiju između dva rata. 

Kijučne riječi: povijest škoistva, žensko obrazovanje, djevojačke škoie, Bosna 
i Hercegovina, Austro-Ugarska, 


Po dolasku na prostor tadašnje Bosne i Hercegovine, Austro-Ugarska Monarhija 
oprezno pokušava privoljeti lokalno muslimansko stanovništvo da šalje svoju žen¬ 
sku djecu u školu, što ono uglavnom odbija, sumnjičavo prateći svaki korak nove 
kršćanske vlasti, koju su vidjeli kao prijetnju svom opstanku u BiH. 

Kako bi otklonila ove sumnje ili ih barem donekle ublažila, Austro-Ugarska se 
nije htjela zamjeriti ovom dijelu stanovništva BiH, te je odobravala izdvajanje mu¬ 
slimanske djece u posebne vjersko-ženske škole, smatrajući i to nekim napretkom. 
Srećom, uvijek je bilo intelektualaca i vizionara u svakom narodu koji su se borili 
za jednakopravnost svih i uviđali potrebu školovanja ženske djece, budućih majki te 
prvih učiteljica svoje djece. Članak će pokazati kako je unutar malobrojne obrazova¬ 
ne ženske populacije bilo žena koje su odolijevale predrasudama i zabranama i koje 
su, svaka unutar svog etničkog korpusa, djelovale multietnički, odgojno i obrazovno, 
prihvaćajući djevojčice na izobrazbu bez obzira na njihovu vjeru. 

Stanje u školstvu u vrijeme Austro-Ugarske 

u vrijeme Austro-Ugarske školstvo je bilo podijeljeno na konfesionalno, narod¬ 
no ili državno, te privatno. Škole su bile muške i ženske, a negdje i mješovite. Dob 
djece za polazak u školu bila je određena Zakonom o obveznoj nastavi iz 1911. go¬ 
dine i njime se propisivalo da dijete mora imati sedam godina za polazak u školu. 
Istim zakonom je bilo propisano da se dječaci s navršenih 11 godina i djevojčice s 10 
godina nisu mogli upisati u prvi razred osnovne škole, kako je to ranije bilo slučaj. 
Školski odbori su se trebali, pored ostalih poslova vezanih za školu, brinuti i za pra¬ 
vovremeni upis djece u škole i njihovo redovito pohađanje nastave (Papić, 1972.). 

Zemaljska vlada je nastojala, ukoliko je to bilo izvodivo, osnivati samostalne 
osnovne škole za djevojčice ili zasebna ženska odjeljenja u mješovitim školama, jer 
su djevojčice imale zasebne predmete kao što su: ručni rad i domaćinstvo. Postojao 
je još jedan praktični razlog za ovakav postupak, a to je pridobivanje muslimanske 
ženske djece u školu. Ako se, pak, ovo nije moglo ostvariti, onda se nastojalo da u 
mješovitim razredima djevojčice sjede u posebnim klupama i u prvim redovima. 
Učitelji su, također dobili upute da nadgledaju i vode računa «kako se ne bi ništa do- 

godilo, što bi moglo povrijediti prirođenu nježnost i stidljivost ženske djece» (Papić, 
1972., 63). 

Što se tiče položaja učiteljica u doba Austro-Ugarske, valja napomenuti da su, 
usprkos istim obvezama i dužnostima, učiteljice bile diskriminirane glede nagrađi¬ 
vanja. Ako su bile udane za učitelja, nisu mogle dobiti dodatne oblike nagrađivanja, 
tipa stanarine, ogrjeva, putnih ili selidbenih troškova. Da se učiteljice doista posebno 
tretiralo govori i činjenica da se nisu smjele udavati ni za koga drugog, osim za uči¬ 
telje, inače su morale živjeti u celibatu (Papić, 1972.). 

Tim povodom. Zemaljska vlada je izdala naredbu 1908. godine koja je glasila: 
«Svaka udaja koga ženskog nastavničkog lica, neposredno državnoj školskoj upravi 
podređenog, koja se dogodi poslije proglašenja ove naredbe u Glasniku zakona i 
naredaba smatra se kao svojevoljno otpuštanje iz službe.»^ Otpuštene učiteljice su 
dobivale otpremninu ovisno o godinama provedenim u službi. Ako se učiteljica uda¬ 
la za učitelja, ne bi podlijegala ovoj zakonskoj odredbi, ali bi dobivala samo pola 
plaće. Učitelji narodnih škola su se borili protiv ovakve naredbe, ali uzalud. Ova 
naredba je potvrđena Zakonom o pravnim odnošajima učitelja narodnih osnovnih 
škola od 39.3.1913. godine (Bogićević, 1965.). Navedene zakonske odredbe naišle su 
na protivljenja, ne samo kod onih učiteljica koje još nisu bile udane, nego i kod uda- 
nih učiteljica, koje su godinama obavljale svoju službu i koje je također zatekla nova 
regulativa. Prije donošenja ovih odluka, udane učiteljice, koje su radile u prosvjeti 5, 
10 ili 15 godina, primale su istu plaću kao učitelji i neudane učiteljice. Donošenjem 
novog zakona njihova primanja su bila značajno umanjena, a onim učiteljicama koje 
su stanovale zajedno sa svojim muževima ukinuta je i stanarina. Neke učiteljice koje 
su se prije donošenja ovih odredbi udale za muževe drugog staleža još su obavljale 
svoju službu i radile u školama, a od neudanih učiteljica se očekivalo postupanje po 
novim pravilima ili zabrana rada u službi do kraja života (Janjčić, 1910.). 

Austro-Ugarska Monarhija nije imala namjeru uvoditi žene u javnu službu, osim 
poziva učiteljice, ali, kako smo vidjeli, i tu su postavljena ograničenja o čemu svjedo¬ 
či i gore spomenuti Zakon o pravnim odnošajima učiteljstva narodnih škola u Bosni 
i Hercegovini iz 1913.godine. Članci 2. i 22. ovoga Zakona jasno govore o pravima 
učiteljica i njihovu statusu. Tako se u članku 2. Navodi: «Zenske osobe mogu biti 
namještene u učiteljsku službu samo kao neudane ili udovice, dotično ako su udane 
za učitelja narodnih škola». Ako su pak udane za učitelja, smanjuju im se određena 
davanja koja bi imale kao neudane, što potvrđuje članak 22. u kojem se ističe: «Uda- 
ne učiteljice narodnih škola koje stanuju u istom mjestu sa svojim muževima, imaju 
pravo samo na 50% od doplatka.» Ako bi se oglušile o ovaj zakon i udale se za osobu 


^ Školski glasnik. Zemaljska štamparija, Sarajevo, 1916. str.105 

izvan učiteljskog kruga, dobile bi otpust iz službe i nisu više smjele raditi na školama 
(Bogićević, 1965.). 

Što se tiče školovanja ženske djece u srednjim školama, one nisu mogle biti 
redovne polaznice gimnazija, nego im je bilo dopušteno imati status privatistice i 
eventualno slušanje predavanja. Na kraju školske godine mogle su polagati razredne 
ispite. Stoga i ne čudi daje ovakvih hrabrih učenica bilo malo. Tek su krajem Austro¬ 
ugarske vladavine, 1918. godine i ženska djeca mogla upisati srednje škole i redovno 
ih pohađati. (Bevanda, 2001.). 

Školovanje muslimanske ženske djece 

Islamske osnovne škole, mektebi, za žensku djecu postojale su još od Osmanskog 
razdoblja. U doba Austro-Ugarske ove vrste osnovnih škola vapile su za promjenom 
i modernizacijom. To su uvidjeli i učitelji koji su radili u gimnaziji ili drugim ško¬ 
lama. U ovom slučaju to je bio Rasan efendija Spaho koji je bio učitelj orijentalnih 
jezika na Velikoj gimnaziji u Sarajevu. Pored svih obveza koje je imao, pokrenuo je i 
inicijativu za otvaranje Prve muhamedanske ženske škole u Sarajevu i postao njenim 
upraviteljem 1892. godine. Škola je imala 4 razreda i u njima su poučavani vjerski 
predmeti, te ručni rad (Ćurić, 1983.). Škola je izdržavana od strane ‘mearif-sanduka, 
posebnih fondova za pomaganje u školstvu sarajevskog okružja. Mearif je značilo 
prosvjetni. Zemaljska vlada je, također, davala svoj prilog za rad ove škole iz svojih 
fondova (Schulfonds). Tako je zabilježeno daje 1891. godine za izdržavanje ove škole 
otišlo 540 forinti.^ 

Važno je istaknuti da su prvih godina u ovim školama radili učitelji muslimani, 
ali i učiteljice drugih vjeroispovijesti. Kako je za ovu školu vladao velik interes, a 
prostor za rad je bio mali, 1893. godine upućen je zahtjev Zemaljskoj vladi za otva¬ 
ranjem još jedne škole za muslimansku žensku djecu na području Sarajeva. Vlada 
je to odobrila i škola je otvorena 1894. godine pod nazivom Drugi muhamedanski 
ženski mekteb. Ćurić navodi kako su na otvorenju škole nazočili važni predstavnici 
medžlisa. Vlade, tri učiteljice i 50 muhamedanskih djevojčica. Nastavni plan je bio 
napravljen po uzoru na prvu, ranije spomenutu, školu (Ćurić, 1983.). 

Prije osnutka ovih škola, djevojčice su pohađale reformirane mektebe koji su 
otvarani u 1892. godini. Zemaljska vlada nije imala ništa protiv ovih mekteba. Da¬ 
pače, blagonaklono je gledala na njihovu pojavu. Tako su djevojčice barem dobile 
priliku skromno se opismeniti, premda je njihov broj u školama u odnosu na mušku 
djecu bio simboličan (Bogićević, 1965). Godine 1894. u Sarajevu se otvorio i privatni 


^ Izvještaj o upravi BiH od 1878 do 1905. Zemaljska vlada 1906, Zagreb, str. 164 

četverogodišnji tečaj za obrazovanje muslimanskih djevojčica u dobi od 7-14 godina. 
Ovdje se učilo čitanje, pisanje, račun i ženski ručni rad (Ćurić, 1983.). 

Prema izvješću učiteljice Olge Herman samo je jedan, manji broj građana, pri¬ 
stao upisati svoju djecu u školsku 1894./95.godinu, tako daje bilo samo 18 učenica, 
od kojih je njih 12 redovito pohađalo školu.'* Godine 1897. ovaj tečaj je prerastao u 
Žensku muslimansku osnovnu školu u Sarajevu, a 1901. godine pri njoj se osnovao 
trogodišnji produženi tečaj kako bi se muslimanske djevojke osposobile za učiteljice 
u ženskim mektebima.^ 

Veliku i neospornu važnost u borbi za uključivanje muslimanske ženske djece 
u škole, imale su Islamske prosvjetne ankete koje su se provodile 1910. godine i 
1911./12. godine i koje su jasno otkrivale razmišljanja i stavove muslimanskog sta¬ 
novništva glede školovanja ženske mladeži (Ćurić, 1983.). 

Na Prvoj islamskoj anketi posebno mjesto je zauzela rasprava o školovanju žen¬ 
ske djece i osnivanju ženskih početnih zavoda. Raspravljalo se o tome treba li žen¬ 
skoj djeci uopće omogućiti više obrazovanja od onoga koje su dobivala u mektebima. 
Međutim, i u to doba je bilo vizionara koji su shvaćali važnost obrazovanja žene i 
korisnost za buduće naraštaje, te je istaknuto mišljenje «da je islamska žena prije 
nekoliko vijekova stajala na visokom stupnju kulture; da je u doba Osmanlija bilo 
istaknutih učevnih žena, dobrih pravnika, pjesnika i poznavalaca prirodnih nauka» 
(Ćurić, 1985.,145). Koristio se popularni argument da samo dobro obrazovana žena 
može biti dobra majka i učiteljica svojoj djeci u prvim godinama njihova razvoja. 
Jasno je dano do znanja da nema dovoljnog broja škola, mekteba za ovu populaciju. 
Smatralo se daje i postojeće škole trebalo obogatiti svjetovnim predmetima i nasta¬ 
vom ručnog rada. Najveći borac za poboljšanje položaja ženske djece, njihovo školo¬ 
vanje i bolji tretman u zajednici bio je dr. Hamdija Karamehmedović, član Islamske 
prosvjetne ankete (Ćurić, 1985.). 

Uloga druge Islamske ankete bila je provođenje u djelo prijedloga prve ankete, 
te donošenje odluka o školovanju ženske djece i osnivanje Ženske učiteljske škole. 
Stoga je Zemaljska vlada uputila prijedlog Ulemi-medžlisa (vrhovno tijelo islamske 
zajednice) za osnivanje posebne Muslimanske ženske preparandije. Ulema-medžlisa 
se nije složio s ovim prijedlogom te u dopisu br.969 od 20.9.1911.godine iznosi svoje 
razloge. Prvi je bio taj da su se učenice morale pokriti po šerijatu (muslimanskom 
vjerskom zakonu) u doba kad bi trebale pohađati školu. U tom statusu nije im dopu¬ 
šteno miješati se niti dolaziti u dodir s bilo kim osim s rodbinom. Kao drugi razlog 
navedena je činjenica da bi one, nakon završenog školovanja, trebale služiti kao uči- 


Izvještaj Olge Herman upućen Zemaljskoj vladi za BiH 1984. Arhiv BiH, Sarajevo 
^ Izvještaj o upravi BiH od 1878 do 1905. Zemaljska vlada 1906, Zagreb, str. 154 

teljice u javnim narodnim osnovnim školama, a to se opet suprotstavljalo šerijat- 
skom zakonu. Također je bilo istaknuto da bi otvaranje ovih škola uzrokovalo veliko 
negodovanje muslimana, koje je ionako bilo prisutno. Protiv ovakva stava medžlisa 
pobunili su se Edhem Mulabdić i Hasan Hodžić, učitelji i poznati kulturni djelatnici 
toga doba, ali to nije pomoglo. Ne želeći povećavati tenzije s muslimanskim stanov¬ 
ništvom, Zemaljska vlada je diplomatski odgovorila, žaleći zbog nerazumijevanja i 
nespremnosti medžlisa na suradnju: «Kad se veleslavni Medžlis nije mogao odlučiti 
da privoli na otvaranje Muslimanske ženske preparandije, što se mora u interesu 
općeg i kućnog odgoja muslimanskog ženskinja vrlo požaliti, to je Zemaljska vlada 
sporazumna da ostavi ovo na stranu, a da se ograniči na to da produži već postojeći 
tečaj na četiri godine.»^ 

Školovanje katoličke ženske djece 

Krajem Osmanske okupacije, osnovne škole za katoličku djecu osnivaju časne 
sestre, reda sv. Vinka, koje stižu u Bosnu 1871. godine iz Zagreba. Ove redovnice 
otvaraju škole na cijelom području tadašnje zemlje, poučavajući žensku i mušku 
djecu vjerskim i svjetovnim predmetima. Prvu školu su otvorile u Sarajevu 1871. 
godine, a drugu u Mostaru, 1872. godine. Kasnije, 1872. godine, otvaraju školu u 
Dolcu kod Travnika i Banjoj Luci te u Livnu 1874. godine. Njihove škole su bile 
dobro organizirane i dobivale su godišnje subvencije od Beča. Bogićević ističe kako 
su ove škole bile po volji austrijskoj vlasti, koja je već tada imala svoje konzularne 
urede u BiH i nadgledala, pored ostalih, i situaciju u školstvu, nastojeći nametnuti 
svoje ideje kroz udžbenike i dajući potpore. Časne sestre ovog reda su bile i prve 
učiteljice sa završenom učiteljskom školom. U nastavu je uvedena zorna obuka, što 
je za to vrijeme bila velika novina i značajan doprinos odgojno-obrazovnom procesu 
(Bogićević, 1965.). 

U katoličkim školama nastavu su izvodili franjevci i časne sestre, ali i učitelji 
svjetovnjaci, kojih je ipak bilo u manjem broju. Nastavni programi su korišteni po 
uzoru na one u Hrvatskoj, kao i knjige koje su pisali sami franjevci ili su ih uvozili 
iz Hrvatske. Škole su uzdržavali franjevci i roditelji djece, a pomagala je povremeno 
i Bečka vlada. Stoga su se u Sarajevo slala godišnja izvješća austrijskom general¬ 
nom konzulu. Od 1855. godine, bečka vlada daje stalnu pomoć u iznosu od 1.575 
forinti. To joj je davalo pravo nadzora nad ovim školama, što franjevci nikako nisu 
odobravali. Dapače, čak su i bojkotirali ovu suradnju na razne načine. Pored ovih 


Odgovor Zemaljske vlade od 18.studenog 1911.godine, pod brojem 250.501, Arhiv 
BiH, Sarajevo 

načina uzdržavanja, osnivali su se i fondovi, te je tako u Livnu bio osnovan fond za 
školovanje katoličke i pravoslavne djece (Pejanović, 1953.). 

Pučke škole koje su časne sestre otvorile još u vrijeme Osmanske vladavine, 
nastavile su s radom i dolaskom Austro-Ugarske. Sestre Klanjateljicepredragocjene 
krvi Kristove, čije se sjedište nalazilo u Beču, dolaze u Bosnu i Hercegovinu zajedno 
s novom vlašću. Ovaj red je uživao povjerenje državnih vlasti ali i katoličke crkve. 
Sestre su otvorile najveći broj pučkih škola, a uz neke škole su podignuti i domovi 
ili internati za djecu. Škole su otvorene u Budžaku kod Banje Luke 1879., u samoj 
Banjoj Luci 1887., u Bihaću 1894. i u Jajcu 1912. godine. Ova ista družba je otvorila 
i četiri škole za njemačke koloniste u Lijevča Polju koje je bilo naseljeno njemačkim 
obiteljima iz okolice Essena. Nastava u ovim školama se odvijala na njemačkom 
jeziku. 

Katolički red Sestre služavke malog Isusa otvorile su pučku školu u Sarajevu 
1890. godine, dok su Kćeri Božje Ljubavi imale svoje škole u Sarajevu u Zavodu sv. 
Josipa, od 1882. godine i u Zavodu sv. Augustina, od 1893. godine. Mreža pučkih 
škola koje su otvorile sestre spomenutih redova se širila i u njima su se školovale 
uglavnom djevojčice katoličke vjeroispovijesti, ali se znalo desiti da su učenice bile i 
drugih vjeroispovijesti, najčešće iz židovskih obitelji, a manje iz muslimanskih. 

U školama je radio kvalificirani kadar, uglavnom učiteljice koje su završile Uči¬ 
teljsku školu u Zagrebu. Kasnije su svršenice konfesionalne ženske učiteljske škole, 
otvorene 1884. Godine, popunjavale ova učiteljska mjesta. Kako se u ovim školama 
pouka iz domaćinstva i ručnog rada izučavala mnogo šire nego u drugim školama, 
tako su roditelji bili više zainteresirani za ove nego za državne škole. Škole su bile 
dobro opskrbljene učilima i školskim knjigama a radna disciplina je bila veća nego u 
drugim školama (Papić, 1982.). 

U Hercegovini je situacija bila nešto drugačija. Dok su u Bosni sve, ranije us- 
postavlljene, škole časnih sestara nastavile svoj rad i u vrijeme vladavine Austro- 
Ugarske, u Hercegovini je školstvo stagniralo. Naime, Mostarska biskupija nije bila 
zainteresirana za dovođenje sestara koje su imale škole u Bosni, pa su u Mostar 
pozvane Školske sestre trećeg reda sv. Franje iz Maribora, koje stižu 1899. godine. 
One su prvo otvorile sirotište u Mostaru, a 1910. godine sirotište i školu u Bijelom 
Polju. U ovu školu su upisivane i štićenice sirotišta u Mostaru. Ova kongregacija je 
između dva rata otvorila Djevojačku domaćičku školu u Mostaru, Žensku stručnu 
školu u Konjicu, Stručnu školu u Čapljini, Žensku stručnu školu u Lištici (danas Ši¬ 
roki brijeg) te Žensku stručnu školu u Trebinju (Papić, 1982.). 

Sustav Austro-Ugarskog školstva u Bosni i Hercegovini uvodi i novi tip škola, 
koje naziva djevojačkim školama. Prva takva škola otvorena je u Sarajevu, a razvila 
se u sastavu prve ženske osnovne škole, osnovane 1879. godine. Postupno su otvarani 

Tablica 1. Nastavni plan i program Više djevojačke škole (Papić, 1982.) 


Predmet 

Broj tjednih sati 



aaa 

1. razr. 

II. razr. 

III. razr. 

IV. razr. 

Hrvatski jezik 

4 

4 

4 

4 

Njemački jezik 

4 

3 

3 

3 

Francuski jezik 

- 

- 

2 

2 

Vjeronauka 

2 

2 

2 

2 

Račun i geometrija 

3 

3 

3 

3 

Fizika 

- 

- 

2 

2 

Prirodopis 

2 

2 

- 

- 

Knjigovodstvo 

- 

- 

- 

2 

Higijena 

- 

- 

2 

1 

Pisanje 

3 

3 

3 

3 

Gimnastika 

1 

1 

1 

1 

Zemljopis 

2 

2 

2 

2 

Povijest 

1 

2 

2 

2 

Kućanstvo 

- 

- 

2 

2 

Krasnopis 

2 

2 

- 

- 

Ručni rad 

2 

2 

2 

2 


viši razredi i škola je 1890. godine imala svih osam razreda. Od 1894./95. školske go¬ 
dine viši razredi se odvajaju od nižih i tako nastaje nova četverogodišnja viša djevo¬ 
jačka škola. Nakon ove, otvaraju se državne više djevojačke škole i u drugim većim 
mjestima u Bosni i Hercegovini. Također, i dvije druge konfesije u BiH otvaraju veći 
broj konfesionalnih viših djevojačkih škola, ali je najveći broj katoličkih škola ove 
vrste. Konfesionalne škole su programski bile bliske državnim djevojačkim školama, 
što je bio i uvjet za priznavanje ovih škola. U katoličke djevojačke škole upisivale su 
se i učenice iz židovskih, pravoslavnih i protestantskih obitelji. Ove škole su u po¬ 
četku imale tri, kasnije četiri, a neke i pet razreda. U pravilu su bile u istom zavodu 
s osnovnom školom, a imale su i internat za jedan broj učenica. U Sarajevu su radile 
tri konfesionalne više djevojačke škole, a u Tuzli, Livnu i Travniku bila je po jedna 
škola ove vrste. Sve su škole imale pravo javnosti i bile su općeobrazovne. Učenice 
koje su završile petogodišnju djevojačku škole mogle su se upisati u učiteljsku školu, 
a ostale su se mogle uključiti u neka zanimanja za koja se tražila ženska radna snaga 
(u vrtićima, bolnicama, obrtnim radnjama i si.) 

Kongregacija Kćeri dragocjene krvi Kristove je vodila više djevojačke škole u 
Bihaću, Banja Luci, Jajcu, Zenici i Budžaku. U školi u Jajcu i Banja Luci nastava je 
izvođena na njemačkom jeziku. 

Nastavni plan Više djevojačke škole u Zavodu sv. Vinka daje uvid u predmete 
koji su poučavani, što je vidljivo iz Tablice broj 1. 

Za učenice koje su bile u internatu, ručni rad se predavao još po dva sata tjedno 
u svakom razredu. Sve učenice su učile i crkveno i svjetovno pjevanje, kao i sviranje 
na glasoviru u skupinama. Broj učenica u ovim školama u Tuzli i Travniku se kretao 
od 20-50 učenica tijekom jedne školske godine, a u sarajevskim djevojačkim višim 
školama učenica je bilo između 150 i 200 (Papić, 1982.). 

Prva potpuna učiteljska škola 

Godine 1884. dopušteno je kongregaciji Kćeri Božje ljubavi da u svom samosta¬ 
nu u Sarajevu otvori privatnu žensku učiteljsku škola u Zavodu sv. Josipa. Školu su 
pohađale učenice svih konfesija. Škola je u početku trajala tri godine a kasnije četiri 
- slijedeći proces trajanja školovanja u državnim školama. To je bila prva potpuna 
učiteljska škola koja je radila po programu i planu učiteljskih škola u Monarhiji. Sve 
do rata ova škola je bila jedini izvor domaćeg nastavničkog kadra koji je radio u žen¬ 
skim osnovnim školama i ženskim odjeljenjima mješovitih osnovnih škola (Papić, 
1972.). Škola je imala svoje nastavničko osoblje: 11 učiteljica i jednog vjeroučitelja 
(Dlustuš, 1894.). Ova škola je u povijesti školstva BiH prva potpuna učiteljska škola 
s nastavnim planom i programom i administrativno-upravnom nastavnom praksom, 
kako je to bilo predviđeno i u svim redovnim učiteljskim školama u Monarhiji. Još 
je 1882. godine u Sarajevu, na Banijskom brijegu sagrađena velika zgrada u kojoj je 
djelovao Zavod sv.Josipa s osnovnom školom, zabavištem i internatom, a pokazalo 
se da ima i prostora za rad učiteljske škole. Potreba za otvaranjem ove škole bila je 
velika, jer nije bilo domaćeg kadra za rad u sve većem broju katoličkih pučkih škola. 
Prve učiteljice su dolazile sa strane, ali kako su se škole otvarale i u Hrvatskoj i Sla¬ 
voniji, nastao je deficit učiteljskog kadra (Papić, 1982.). Svršenice ove škole su mogle 
raditi u konfesionalnim školama kao učiteljice ali su poslije polaganja određenih 
ispita, dobivale i nastavničku službu u ženskim odjeljenjima državnih škola. Ove 
mogućnosti zapošljavanja učenica bile su dobro prihvaćene od strane roditelja. Stoga 
je vladao velik interes za pohađanje ove škole, a razlog je bio i nepostojanje državne 
učiteljske škole. Zemaljska vlada je odobravala rad ove škole i podupirala ga, a školu 
su u sve većem broju pohađale i pripadnice drugih vjeroispovijesti. Od početnog 
malog broja učenica do početka Prvog svjetskog rata broj učenica u ovoj školi je 
stalno rastao i prelazio brojku sto. Nastavni plan i program, te organizacija nastave 
prilagođavani su praksi redovne državne učiteljske škole, koja je kasnije otvorena. U 


461 


S. Šušnjara: Školovanje ženske djece u BIH... 


napredak 155 (4) 453-466 (2014) 


sastavu Zavoda radila je četverogodišnja osnovna škola u kojoj su polaznice učitelj¬ 
ske škole obavljale vježbanja u nastavi, odnosnu učiteljsku praksu. U prvih 15 godina 
škola je imala tri razreda kao i redovna učiteljska škola da bi 1899. godine školovanje 
bilo produženo na četiri godine po uzoru na državnu školu. 

Da bi se učenice mogle upisati u ovu školu, morale su imati završena četiri ra¬ 
zreda niže gimnazije ili završenu višu djevojačku školu s petogodišnjim trajanjem. 
Ispiti su održavani kao i u državnim školama, s tim da je pri polaganju ispita osim 
izaslanika zemaljske vlade prisutan bio i izaslanik Nadbiskupije. Pred komisijom 
državne učiteljske škole polagale su polaznice koje su se željele zaposliti kao privre¬ 
mene učiteljice u državnim osnovnim školama (Papić, 1982.). 

Državne ženske učiteljske škole 

u Sarajevu je 1911. godine otvorena Državna ženska učiteljska škola. Program 
rada je bio isti kao u Muškoj učiteljskoj školi.^ U prvoj školskoj godini bile su upisane 
84 učenice: 42 srpsko-pravoslavne, 36 rimokatoličke, 2 evangeličke vjeroispovijesti 
i 4 Židovke.* * Po osnivanju ove škole samo su ravnatelj i jedna učiteljica bili stalno 
uposleni dok su ostali predavači dolazili iz muške učiteljske škole.'’ 

Uz višu djevojačku školu u Mostaru izgrađen je i internat 1900. godine koji je 
mogao primiti 30 učenica. Jedan broj učenica je plaćao izdržavanje a drugi je imao 
besplatan smještaj. Važno je napomenuti da je Zemaljska vlada svake godine rezer¬ 
virala pet mjesta u ovom internatu za učenice iz Dalmacije, jer tamo nije bilo škola 
ove vrste (Papić, 1972.). 

Od žena prosvjetnih djelatnica toga doba važno je spomenuti Jagodu Truhelku, 
rođenu u Osijeku 1864. godine, koja u Bosnu stiže 1900. godine po nalogu tadašnje 
vlasti i postaje ravnateljicom Više djevojačke škole - najprije u Banja Luci, a potom 
i u Sarajevu. Tu je još jedna Osječanka, Jelica Belović, rođena 1870. godine. Učitelj¬ 
sku školuje završila u Zagrebu, a Višu pedagošku školu u Beču i Parizu. Kasnije se 
udala za poljskog grofa te dobila i prezime Bernadzikowska. Prije dolaska Jagode 
Truhelke, Belovićeva je obnašala dužnost ravnateljice Više djevojačke škole u Banja 
Luci, a potom je prešla raditi u Sarajevo. Obje su ostavile značajna traga u peda¬ 
goškoj povijesti BiH, a manje u književnoj, iako su i na tom polju bile jako aktivne 
(Šušnjara, 2006., 2007.). 


’ Dvadeset i četvrti godišnji izvještaj Učiteljske škole Sarajevo, Sarajevo, Zemaljska 
štamparija, 1911.str. 43 

* Izvještaj Ženske preparandije u Sarajevu za školsku 1911/12.godinu, str.20, Arhiv 
BiH, Sarajevo 

^ Školski glasnik, Zemaljska štamparija, Sarajevo, 1912, str. 311 


462 



S. Šušnjara: Školovanje ženske djece u BiH... 


napredak 155 (4) 453-466 (2014) 


Nastavnice viših djevojačkih škola imale su stručni status kao nastavnici trgo¬ 
vačkih škola, te su, sukladno tome, bile i materijalno nagrađivane. Između dva rata 
ove škole su se počele pretvarati u novi tip škola, građanske škole (Papić, 1972.). 

U vrijeme Austro-Ugarske se stvara i domaća inteligencija koja se školuje u Za¬ 
grebu, Beogradu, a još više u Beču, Grazu, Pragu i Pešti (Bevanda, 2001.). 

Srpske, pravoslavne škole 

Osim državnih viših djevojačkih škola, kako smo već naveli, postojao je i iz¬ 
vjestan broj konfesionalnih škola. Do kraja Austro-Ugarske vladavine otvorilo se 
ukupno 15 ovih škola, po jedna pravoslavna i muslimanska i 14 katoličkih. Od 13 
katoličkih škola, u četiri je nastavni jezik bio njemački, a sve su radile u okviru 
određenih redova časnih sestara. Iako su ove škole tretirane kao privatne, jer su ih 
izdržavale vjerske organizacije. Zemaljska vlada je određivala nastavne planove i 
programe, te davala posebna odobrenja nastavnicama za rad u ovim školama. Pro¬ 
grami su se ravnali prema onima iz državnih djevojačkih škola. I ove i državne škole 
nastale su otvaranjem razreda za razredom u postojećim osnovnim školama. Kasnije 
su se izdvajale i počinjale raditi samostalno. 

Privatne više djevojačke škole su se programski razlikovale jedna od druge po 
vjerskoj obuci i nastavi nacionalne grupe predmeta (materinji jezik, povijest, zemljo¬ 
pis). Udžbenici su, također, bili različiti. Katoličke škole su koristile udžbenike iz 
Zagreba, a srpske iz Novog Sada, Sombora ili Pančeva. Srpsku višu djevojačku ško¬ 
lu uzdržavala je Srpsko-pravoslavna crkvena općina, a školom je upravljao školski 
odbor. Godine 1914. ova škola je dobila status javne škole, ali je iste godine, počet¬ 
kom rata, bila i definitivno zatvorena. Dok je škola funkcionirala, u njoj su poučavale 
odabranije i stručnije učiteljice iz osnovnih škola. Inače, u srpskim školama su pre¬ 
davali učitelji koji su, uglavnom, dolazili iz Vojvodine i Dalmacije (Papić, 1972.). 

U državne više djevojačke škole, koje su imale interkonfesionalno obilježje upisi¬ 
vale su se učenice svih konfesija, osim muslimanske djece (Papić, 1972.). 

Bogićević (1965.) navodi da je je broj narodnih osnovnih škola krajem 1913. go¬ 
dine iznosio 374. Od tog broja bilo je 235 mješovitih škola, 75 samostalnih dječačkih 
i 13 samostalnih škola za djevojčice. U 51. školi postojali su zasebni odjeli za dječake 
i djevojčice. Ako se promatra koliko su škole bile zastupljene po pojedinim okruzi- 
ma, onda vidimo da je u sarajevskom okrugu bilo 55 škola, u tuzlanskom 79 škola, 
banjalučkom 63, bihaćkom 42, travničkom 46 i mostarskom 89 škola. Inače, vlada je 
planirala otvoriti još 20 škola, ali ih je, sudeći po izvješćima iz 1914. godine otvoreno 
tek 17. Gustoća školske mreže iznosila je jedna škola na 99 km^i 3.521 stanovnika. 
Ovdje su bile uračunate i konfesionalne i privatne škole, zajedno s državnim. Što 
se tiče pohađanja škole po konfesiji učenika/ca, vidljivo je da se broj muške djece 

povećao u usporedbi s ranijim godinama, kao i broj djevojčica, osim muslimanskih 
djevojčica. Kao što smo spomenuli ranije. Zakon o obveznom školovanju je izuzi¬ 
mao ove djevojčice. U cijeloj BiH samo je 249 muslimanskih djevojčica pohađalo 
narodne osnovne škole (Bogićević, 1965.). 


Tablica br. 2. Pohađanje škola po konfesionalnoj pripadnosti djece (Bogićević, 1965.) 


Konfesija 

Katolici 

Pravoslavni 

Muslimani 

Židovi 

Svega: 


Muška djeca 

11.587 

10.526 

8.772 

639 

31.817 


Ženska djeca 

3.304 

2.412 

249 

505 

6.702 


Ukupno: 

14.891 

12.938 

9.021 

1.144 

38.519 



Iako je Zakon o obveznom školovanju pridonio povećanju broja djece u ško¬ 
lama, ipak brojke pokazuju da je samo 18.55% od ukupnog broja djece dorasle za 
školovanje pohađalo škole. Iako je Vlast slala opomene u slučaju nepoštivanja ove 
zakonske odluke, sve veći broj djece je napuštao škole. Tako je zabilježeno da je 
školske 1912./13. godine upućeno 13.106 opomena. Početkom Prvog svjetskog rata, 
Bosna i Hercegovina je imala 401 narodnu osnovnu školu u školskoj 1914./15.godini 
(Bogićević, 1965.). 

Usprkos silnim preprekama, obrazovanje ženske djece je ipak uspijevalo opstati i 
razvijati se, istina sporo, ah uporno. Pejanović (1953.) bilježi da su u vrijeme Austro¬ 
ugarske Monarhije u Bosni i Hercegovini postojale sljedeće škole: 11 gimnazija, 2 
realke, 18 viših djevojačkih škola, 7 ruždija, 7 učiteljskih škola, 1 srednja tehnička 
škola, 1 vojni đački pansionat, 3 bogoslovije, oko 47 medresa, 1 trgovačka akade¬ 
mija, 10 trgovačkih škola, 2 zanatske škole, 7 ženskih radničkih škola, 2 obrtničko- 
obrazovne škole, 1 tkaonica sagova, 1 tkaonica beza, 1 umjetničko-obrtnička škola, 
2 radionice za umjetne zanate, 4 ženske stručne škole, 1 šumarska srednja škola, 1 
lugarski tečaj, 4 ratarske škole, 7 voćarskih škola, 1 škola za kovače - ukupno 137 
škola. Uz to su postojale 374 državne osnovne škole, 123 srpske konfesionalne, 31 
katolička, 13 privatnih osnovnih škola. 


Zaključak 

Austro-Ugarska vlast, pod kojom je Bosna i Hercegovina provela više od četiri 
desetljeća, postigla je veliki napredak kako u društvenom tako i u odgojno-obra- 
zovnom području. Nedugo nakon dolaska, Austro-Ugarska je počela otvarati prve 
osnovne škole, s ciljem što bržeg opismenjavanja stanovništva Bosne i Hercegovi¬ 
ne, koje je najvećim dijelom (97%) bilo potpuno nepismeno. Kasnijim otvaranjem 

srednjih i stručnih škola Bosna i Hercegovina je bila u prilici dobiti kvalificirane i 
obrazovane ljude iz redova domaćeg stanovništva, koji su potom preuzimali vodeću 
ulogu u daljnjem razvoju školskog sustava. 

Obrazovanje ženske djece, također, biva razmatrano i poticano od strane nove 
vlasti. Usprkos protivljenjima i neslaganju jednog dijela stanovništva, škole za žen¬ 
sku djecu se otvaraju i njihovi rezultati postaju sve vidljiviji. Podatak da je bilo 18 
viših djevojačkih škola jasno kazuje da su ove škole bile važne i da je potreba za 
školovanjem ženske djece u BiH itekako bila prisutna i podržavana od savjesnih i 
predanih intelektualaca toga vremena. Tomu u prilog svjedoče i dolasci učiteljica iz 
Hrvatske koje unapređuju rad škola za žensku djecu i donose moderna stremljenja 
tadašnjih europskih pedagoških postignuća. One su neumorno pisale i objavljivale u 
domaćim i inozemnim časopisima o svojim iskustvima u školskoj praksi. Njihovi su 
prilozi danas važan izvor podataka za istraživanje odgoja i obrazovanja na prijelazu 
iz 19. u 20. stoljeće. 

Iako je bilo izvjesnih neslaganja o potrebama školovanja ženske djece i iako je 
nova vlast ponekad morala odustati od svojih planova, ipak se mora priznati da je 
dosta toga učinjeno i da su i same učiteljice svojim trudom i zalaganjem uspijevale 
slomiti zastarjela shvaćanja i predrasude. Djevojčice su, prvo u malom, a kasnije u 
sve većem broju, završavale škole i uspješno polagale dodatne ispite ukoliko su htjele 
biti prenositeljice znanja drugima i tako su utirale put učiteljskom pozivu i prosvje- 
ćivale mladi naraštaj u Bosni i Hercegovini. 

Education of Female Children in Bosnia and 
Herzegovina during the Austrian-Hungarian Rule 

Summary 

During the Austrian-Hungarian rule in Bosnia and Herzegovina, female chil¬ 
dren were encouraged to attend schools, but only to a certain extent. Namely, 
local population did not approve schooling of female children, especially Mu- 
slims, neither the Monarchy was prone to educated vvomen, as evidenced by 
the curriculum vvhich was dominated by handicraft and educational subjects 
related to household. A hidden message was put in this issue meaning that 
when a female child got married she did not have to work and if she was 
a teacher she was legally prohibited to work, uniess she was married to a 
teacher. The same situation continued in the period betvveen the two vvorid 
wars. 

Key vvords: history of education, female education, schools for giris, Bosnia 
and Herzegovina, Austria-Hungary 

